L-Erbatax-il Jum Ewropew tal-Iżvilupp (EDD), forum globali ewlieni dwar is-sħubijiet u l-kooperazzjoni internazzjonali, se jibda għada biex jirrifletti fuq it-triq lejn il-Konferenza tan-NU dwar il-Bijodiversità (CBD) COP15 f'Kunming f'Ottubru u l-COP26 fi Glasgow f'Novembru 2021. Aktar minn 1,000 organizzazzjoni minn aktar minn 160 pajjiż se jiddibattu żewġ suġġetti ewlenin fil-15 u s-16 ta' Ġunju: Ekonomija ekoloġika għan-nies u għan-natura, u l-protezzjoni tal-bijodiversità u tan-nies. L-edizzjoni ta' din is-sena se tpoġġi enfasi speċjali fuq il-fehmiet tal-mexxejja żgħażagħ u se tinkludi avvenimenti speċjali dwar l-impatt tal-pandemija tal-COVID-19 għall-kisba tal-Għanijiet ta' Żvilupp Sostenibbli. Villaġġ Globali tal-EDD se jippreżenta proġetti innovattivi u rapporti rivoluzzjonarji dwar soluzzjonijiet ta' żvilupp sostenibbli minn aktar minn 150 organizzazzjoni minn madwar id-dinja kollha. Qabel l-avveniment, il-President tal-Kummissjoni Ewropea Ursula von der Leyen qalet: “Il-pandemija tal-COVID-19 heżżet id-dinja. Madankollu, il-klima u l-ambjent ma jistgħux jistennew aktar fit-tul. Jeħtieġ li nibnu aktar favur l-ambjent issa. Wasal iż-żmien għal ambizzjoni globali ġdida għall-bijodiversità. Minħabba li aħna lkoll affettwati mill-konsegwenzi negattivi, ilkoll għandna interess qawwi li nikkontribwixxu għas-saħħa tal-pjaneta. Il-jiem Ewropej tal-Iżvilupp ta' din is-sena jipprovdu opportunità kbira biex jinqasmu l-esperjenzi, soluzzjonijiet innovattivi u biex jitrawmu sħubijiet.” Il-Kummissarju għas-Sħubijiet Internazzjonali, Jutta Urpilainen, enfassizzat dan li ġej: “Il-jiem Ewropej tal-Iżvilupp huma mument ewlieni fl-aġenda tal-kooperazzjoni internazzjonali. Aktar minn 8,400 parteċipant irreġistrat se jixprunaw id-dibattitu globali dwar l-imperattiv ta' pjaneta aktar ekoloġika u aktar ġusta. Ninsab kuntenta ħafna li ż-żgħażagħ se jkunu fil-qalba ta' kull diskussjoni ewlenija li ssawwar il-futur tagħhom permezz ta' din il-pjattaforma unika għal dibattitu globali.” Parteċipanti ta' livell għoli Il-President tal-Kummissjoni Ewropea Ursula von der Leyen se tiftaħ il-Jiem Ewropej tal-Iżvilupp. Kelliema u parteċipanti oħra ta' livell għoli jinkludu lil Jutta Urpilainen, il-Kummissarju għas-Sħubijiet Internazzjonali; Virginijus Sinkevičius, il-Kummissarju għall-Ambjent, l-Oċeani u s-Sajd; kif ukoll Amina Mohammed, Viċi Segretarju Ġenerali tan-Nazzjonijiet Uniti; Henrietta Fore, Direttur Eżekuttiv tal-UNICEF; l-Altezza Rjali Tagħha l-Prinċipessa Laurentien tan-Netherlands, President tal-Fawna u l-Flora Internazzjonali; Maimunah Mohd Sharif, Direttur Eżekuttiv tal-UN-Habitat; Ben Affleck, Kofundatur u President tal-Inizjattiva tal-Kongo tal-Lvant; Idris Elba, Ambaxxatur ta' Rieda Tajba għall-Fond Internazzjonali għall-Iżvilupp Agrikolu. Christian Samper, President u Uffiċjal Kap Eżekuttiv tas-Soċjetà għall-Konservazzjoni tal-Organiżmi Selvaġġi; L-Eċċellenza Tiegħu Jakaya Kikwete, li kien President tat-Tanzanija u Emmanuel de Merode, Direttur tal-Park Nazzjonali tal-Virunga. Mexxejja żgħażagħ Sbatax-il żagħżugħ u żagħżugħa ta' ispirazzjoni, ta' bejn il-21 u s-26 sena, minn madwar id-dinja se jkollhom rwol ċentrali matul il-Jiem Ewropej kollha tal-Iżvilupp. Dawn il-mexxejja żgħażagħ intgħażlu minn 202 applikanti minn 79 pajjiż għall-ħiliet eċċezzjonali, l-għarfien espert u l-kontribuzzjonijiet attivi tagħhom biex isibu soluzzjonijiet għall-kwistjonijiet tat-tibdil fil-klima. Kuntest L-avveniment se jipprovdi mument deċiżiv għall-analiżi u r-riflessjoni fuq it-triq lejn is-CBD COP15 f'Kunming f'Ottubru u l-COP26 fi Glasgow f'Novembru. Il-Patt Ekoloġiku Ewropew huwa pjan ta' azzjoni biex tingħata spinta lill-użu effiċjenti tar-riżorsi billi nimxu lejn ekonomija nadifa u ċirkolari, nirrestawraw il-bijodiversità u nnaqqsu t-tniġġis. Dan se jirrikjedi azzjoni mis-setturi kollha tal-ekonomija, inkluż l-investiment f'teknoloġiji li jirrispettaw l-ambjent, l-introduzzjoni ta' forom ta' trasport privat u pubbliku aktar nodfa, orħos u aktar b'saħħithom jew id-dekarbonizzazzjoni tas-settur tal-enerġija. Fil-qafas tal-NDICI-Ewropa Globali, il-baġit għall-azzjoni esterna tal-UE stabbilit għal EUR 79,5 biljun għall-perjodu 2021-2027, l-UE għandha mira ta' nfiq ta' 30 % biex iżżid l-isforzi dwar it-tibdil fil-klima. Dan se jipprovdi appoġġ finanzjarju u assistenza teknika sinifikanti lill-pajjiżi sħab biex jgħinu lil dawk li huma l-aktar affettwati mit-tibdil fil-klima u lil dawk li qed jirrikorru għal ekonomija ekoloġika. Kif issegwi L-avveniment se jkun diġitali, bla ħlas u aċċessibbli għal kull min hu rreġistrat. Faċilitajiet u opportunitajiet speċifiċi tal-media huma offruti lill-istampa internazzjonali bħal żewġ swali tal-konferenzi stampa virtwali u rokna tal-media aġġornata regolarment (aktar informazzjoni hawnhekk). Dawk li jixtiequ jipparteċipaw jew isegwu kull sessjoni jistgħu jirreġistraw fuq https://www.eudevdays.eu/ Ingħaqad u involvi ruħek